Ou oorloop by Tuinroetedam gesloop | Netwerk24
Deur Jackie Kruger 12 Julie 2019 12:07
Die uitgrawing vir die oorloop by die Tuinroetedam in George is voltooi en werk vind plaas om die eerste laag beton te gooi.
Die ou beton-oorloop by die Tuinroetedam in George in die Suid-Kaap is gesloop en 'n nuwe dreineringskanaal gegrawe.
Die werk is deel van 'n grootskaalse projek om die oorloop van die dam te verhoog. Die beplanning vir die projek het reeds in Desember 2008 begin.
Die bouwerk is op koers en behoort binne die konstruksietydperk van 10 maande voltooi te word, sê die George-munisipaliteit in 'n verklaring.
Die uitgrawing vir die oorloop is voltooi en werk het begin om die eerste laag beton te gooi. Meer as 500 rotsankers is ook aangebring.
Die bouwerk het reeds op 13 Mei begin. Die projek behels onder meer die verhoging van die oorloop-stuwal, die struktuur wat vloedwater vrylaat om te keer dat dit oor die damwal vloei. By voltooiing van die projek sal die dam sowat 25% meer water kan opgaar.
Die bouwerk word gedoen op 'n terrein suid van die treinspoor en oos van Meyerstraat by die ingang na die dam en sluit die gebied wes van die Nelson Mandela-Universiteit se kampus en eiendom van die Mountain To Ocean-bosboumaatskappy (MTO) in.
Die bouterrein bly weens veiligheidsredes vir die publiek gesluit en kennisgewingborde is in die verband aangebring.